Quade Cooper se burgerskap-aansoek afgekeurQuade Cooper in aksie vir Australië. Foto: William West/AFP. Die Wallabies-rugbyster Quade Cooper sê dat sy aansoek om Australiese burgerskap van die hand gewys is. Die 33-jarige losskakel is in Nieu-Seeland gebore, maar hy woon al die afgelope 20 jaar in Australië en het die Aussies met welslae op die internasionale rugbyverhoog verteenwoordig. Dit is juis omdat sy woonadres in Australië is dat hy vir die Wallabies verkiesbaar is. Hy het egter dwarsdeur sy rugbyloopbaan met sy Nieu-Seelandse paspoort na Wêreldbeker-rugbytoernooie en Superrugby-verpligtinge vir die Queensland Reds gereis. Tog het sy onvermoë om ’n Australiese paspoort te voorskyn te bring sy kanse belemmer om die land se sewesspan by die 2016- Olimpiese Spele in Rio de Janeiro te verteenwoordig. ’n Ontstoke Cooper het gister sy misnoeë op sosiale media uitgespreek nadat sy aansoek om burgerskap afgekeur is. “Dit lyk asof dit deesdae nie genoeg is om die Wallabies 70 keer op die rugbyveld te verteenwoordig nie,” het hy geskryf. Volgens die Australiese departement van binnelandse sake het Cooper nie aan sekere vereistes voldoen om sy burgerskap te regverdig nie. Die departement voer aan dat hy nie bewyse kon lewer dat hy ’n persoon is wat aktiwiteite beoefen wat tot voordeel van Australië is nie, terwyl hy ook nie iemand is wie se werk vereis dat hy gereeld buite die land se grense moet reis nie. Benewens sy trotse toetsrekord het Cooper die Reds in 118 wedstryde verteenwoordig, terwyl hy ook vir die Melbourne Rebels gespeel het. Aussie-sportsterre soos Drew Mitchell (rugby) en John Millman het die hele storie as “malligheid” en ’n “klug” bestempel. Awkward moment @ausgov refuse your citizenship applications (again)???????? wearing the green and gold 70 times apparently is not enough these days.. ????Cheers Shannon pic.twitter.com/jMSa1moWsA — Quade Cooper (@QuadeCooper) July 13, 2021